**2022–2030 M. ŠIAULIŲ** **REGIONO PLĖTROS PLANO**

**PAŽANGOS PRIEMONĖS LT026-01-01-09 INVESTICINĖS APLINKOS IR VERSLO PLĖTROS SĄLYGŲ GERINIMAS**

**PAGRINDIMO APRAŠAS**

2025-01-23 Nr. PP-9

**I SKYRIUS**

**BENDROSIOS NUOSTATOS**

|  |  |
| --- | --- |
| **Regiono plėtros uždavinys** | Pagrindiniai pažangos priemone įgyvendinami 2022**–**2030 m. Šiaulių regiono plėtros plano uždaviniai yra *1.1. Sukurti ir modernizuoti trūkstamą pramoninių, komercinių ir kitų teritorijų infrastruktūrą* (kodas LT026-01-01) ir *1.2. Sukurti palankią aplinką SVV steigimuisi per bendros infrastruktūros naudojimo iniciatyvas* (kodas LT026-01-02)*,* atitinkantys šio plano tikslą *1. Išnaudoti ekonominį regiono potencialą ir sudaryti sąlygas kurti naujas darbo vietas* (kodas LT026-01)*.*  |

**II SKYRIUS**

**SITUACIJOS ANALIZĖ IR SIEKIAMAS POKYTIS**

Siekiant pagerinti Šiaulių regiono investicinę aplinką ir verslo plėtros sąlygas regiono savivaldybėse, atsižvelgiant į Lietuvos Respublikos vidaus reikalų ministerijos Regioninės pažangos priemonės 01-004-07-01-01 (RE) „Paskatinti regionų, funkcinių zonų, savivaldybių ir miestų ekonominį augimą pasitelkiant jų turimus išteklius“ finansavimo gaires[[1]](#footnote-1) (toliau – Gairės), Šiaulių regione inicijuota pažangos priemonė LT026-01-01-09 „Investicinės aplinkos ir verslo plėtros sąlygų gerinimas“ (toliau – Pažangos priemonė arba PP). Šia pažangos priemone sprendžiama 2022-2030 m. Šiaulių regiono plėtros plane[[2]](#footnote-2) (toliau – Šiaulių RPPl) nustatyta regiono plėtros problema 1. „*Per menkai stiprinamas regiono ekonominis potencialas ir apribojamos naujų darbo vietų kūrimo galimybės* ” bei giluminės šios problemos priežastys: 1.1. „*Pramoninių ir komercinių teritorijų regione išvystymo skirtumai tarp savivaldybių* ” ir 1.2. „*Neefektyviai išnaudojama viešoji infrastruktūra naujų verslų ir darbo vietų kūrimui*“. Šiaulių RPPl teigiama, kad Akmenės r. ir Šiaulių miesto savivaldybėse įkurti LEZ-ai, tačiau kitų penkių regiono savivaldybių pramoninės ir komercinės teritorijos išvystytos nepakankamai, nes nedaug prisideda prie investicijų į regiono ekonominę plėtrą bei modernių darbo vietų kūrimo. Regione per mažai skatinamos inovatyvios socialinės, kūrybos ekonomikos ir bendros infrastruktūros naudojimo iniciatyvos, menka perkvalifikavimo paslaugų pasiūla, per žemas MVĮ verslumo ir inovatyvumo lygmuo.

Pažangos priemone prisidedama prie 2022–2030 m. Regionų plėtros programoje[[3]](#footnote-3) įvardintos 1 problemos „*Skirtingas regionų ekonominio augimo potencialas ir netolygi ekonomikos plėtra*“ sprendimo, 1.8 uždavinio „*Skatinti verslumą ir įmonių augimą*“ įgyvendinimo bei šioje programoje nustatyto poveikio rodiklio *Gyventojų užimtumo lygis (15–64 metų), 75 procentai (2030 m.)*, siekimo.

 Šiaulių RPPl įvardintas Šiaulių regiono problemas tikslinga spręsti bendromis regiono savivaldybių pastangomis, įgyvendinant 2024–2029 m. Šiaulių regiono funkcinės zonos (toliau – FZ; santrumpa FZ ir žodis „regionas“ toliau vartojami lygiaverčiai) strategiją (toliau – ŠRFZ strategija). Pažangos priemonė ir jos pagrindimo aprašas parengti vadovaujantis 2024 m. rugpjūčio–rugsėjo mėn. regiono savivaldybių tarybose patvirtinta 2024–2029 m. Šiaulių regiono funkcinės zonos strategija[[4]](#footnote-4).

**Prielaidos bendrai regiono savivaldybių veiklai**

ŠRFZ strategijoje atlikta regiono situacijos analizė įgalino pagrįsti prielaidas bendrai regiono savivaldybių veiklai:

1. naujų socialinių ir ekonominių ryšių atsiradimui ir (ar) stiprėjimui FZ vykdant Lietuvos Respublikos vietos savivaldos įstatyme nustatytą savarankiškąją savivaldybių funkciją „*sąlygų verslo ir turizmo plėtrai sudarymas ir šios veiklos skatinimas*“ yra susidariusios šios prielaidos:

Šiaulių regione įsteigtos laisvosios ekonominės zonos (toliau – LEZ) bei pramonės parkas: Šiaulių laisvoji ekonominė zona (toliau – LEZ) – plyno lauko investicijoms skirta 132 ha teritorija; Šiaulių pramonės parkas – 52 ha teritorijoje veikiančios 14 įmonių yra investavusios apie 71 mln. Eur, jose dirba apie 6 400 darbuotojų[[5]](#footnote-5); Akmenės LEZ, įkurta 2019 m., 98,6 ha plote yra 13 sklypų, veikia 5 įmonės, pritraukta apie 300 mln. Eur privačių investicijų, dirba apie 500 darbuotojų medienos apdirbimo ir baldų gamybos, statybos, energetikos, logistikos bei chemijos pramonės srityse[[6]](#footnote-6).

LEZ ir pramonės parkai pritraukia santykinai stambias investicijas, kurių metu išauga kvalifikuotų darbuotojų poreikis, kurio patenkinti paprastai negalima vien iš artimiausioje teritorijoje esančia darbo jėga. Todėl LEZ, pramonės parkai ir (ar) panašios didesnes investicijas pritraukiančios teritorijos kartu lemia ir darbuotojų srautų tarp savivaldybių formavimąsi. Sąlygas darbuotojų judėjimui sudaro FZ teritoriją kertantys magistraliniai keliai: A9 Panevėžys–Šiauliai, A11 Šiauliai–Palanga, A12 Ryga (valstybės siena)–Šiauliai–Tauragė–(valstybės siena) Kaliningradas, A18 Šiaulių aplinkkelis bei 12 krašto kelių[[7]](#footnote-7), kurie jungia visas FZ savivaldybes. Tinkamas sąlygas darbuotojų judėjimui sudaro ir FZ teritorijoje veikiantys keleiviams skirti geležinkelio maršrutai Vilnius–Ryga–Vilnius, Vilnius–Šiauliai–Klaipėda, Radviliškis–Šiauliai–Mažeikiai, Šiauliai–Panevėžys–Rokiškis–Šiauliai, Radviliškis–Šiauliai–Radviliškis. Nedideli atstumai tarp FZ savivaldybių (iki 60 km) leidžia pasiekti darbo vietas keliaujant tarp savivaldybių per 45 min. ar greičiau (kai teritorijos jungiamos magistralinių ar krašto kelių) arba per 60 minučių ar greičiau (atokesnėse teritorijose). Formuojasi darbuotojų pavėžėjimo praktika, pvz. Akmenės LEZ užsakymu Kuršėnų autobusų parkas veža Akmenės LEZ darbuotojus į darbo vietas ir atgal specialiais reisais Šiauliai–Kuršėnai–Akmenės LEZ–Šiauliai.

FZ verslo ryšius skatina Šiaulių prekybos, pramonės ir amatų rūmai[[8]](#footnote-8) (toliau – Šiaulių PPAR), atkurti 1990 m., 2024 m. liepos 1 d. turėję 322 narius Šiaulių ir Telšių regionuose. Šiaulių PPAR yra stipriausia asocijuota verslo struktūra regione, kurios misija – telkti verslo bendruomenę ir atstovauti rūmų narių bendriesiems interesams. Šiaulių PPAR narystę turinčios įmonės apima 6 pagrindines veiklos sritis: gamybą, prekybą, paslaugas, statybą, švietimą, transportą. Svarbiausios veiklos kryptys: atstovavimas teisėtiems Šiaulių PPAR narių interesams; eksporto skatinimas ir jo apimčių didinimas; įmonių konkurencingumo didinimas; verslumo skatinimas. Šiaulių PPAR 2020–2024 metų veiklos strateginės kryptys numato 6 prioritetus, orientuotus į verslo plėtrą regione: 1 prioritetas – Rūmų narių konkurencingumo didinimas, verslo plėtra; 2 prioritetas – Rūmų veiklos stiprinimas Šiaulių ir Telšių regionuose. Veikia Šiaulių PPAR klubai: „Šiaulių Vadovų klubas“ – įmonių vadovų bendruomenė; „NEO-FIN klubas“ – įmonių finansininkų ir buhalterių klubas; „Lietuvos verslo moterų tinklas“ jungia moteris verslo savininkes ir vadoves; „Šiaurės verslo klubas“ – smulkaus verslo vadovai.

FZ verslo įmones vienija ir Šiaulių pramonininkų asociacija[[9]](#footnote-9), atkurta 1989 m., 2024 m. šios vienos iš stambiausių šalyje regioninės pramonininkų asociacijos nariais buvo 82 Šiaulių regiono valstybinio bei privataus kapitalo įmonės. Šiaulių pramonininkų asociacija atstovauja ir gina savo narių ir verslo bendruomenės interesus, savo veikla siekia kuo palankesnės teisinės ir ekonominės aplinkos investicijoms, užimtumui, eksportui, mokslui ir švietimui, tvirtina pastovius ir dalykiškus santykius su valstybinėmis institucijomis, sprendžiant svarbius ekonominio ir socialinio gyvenimo uždavinius.

2. Ryšių atsiradimą ir (ar) stiprėjimą FZ vykdant Lietuvos Respublikos vietos savivaldos įstatyme nustatytą savarankiškąją savivaldybių funkciją „*ikimokyklinio ugdymo, vaikų ir suaugusiųjų neformaliojo švietimo organizavimas, vaikų ir jaunimo užimtumo organizavimas*“ gali lemti *Specializuotų neformaliojo švietimo paslaugų teikėjų atsiradimas ir besiformuojanti praktika teikti specifinių krypčių paslaugas kelių savivaldybių gyventojams*. Šiuo metu tokie neformaliojo švietimo paslaugų teikėjai paprastai vykdo inžinerijos ir technologijų, STEAM[[10]](#footnote-10) neformalųjį ir (ar) formalųjį švietimą, pvz., Šiaulių Simono Daukanto inžinerijos gimnazija[[11]](#footnote-11) (vienintelė tokio profilio mokykla FZ), kartu vykdanti ir neformalųjį švietimą pagal Inžinerinės kūrybos ir Robotikos programas; Vilniaus universiteto Šiaulių akademijos STEAM centras[[12]](#footnote-12), kuriuo naudojasi visos FZ mokiniai. Panašus modelis gali būti taikomas ir kitose srityse, ypač tada, kai neformaliojo švietimo programos gana retos, teikiamos tik pavienėse savivaldybėse (būdinga turizmo ir kraštotyros; gamtos, ekologijos; etnokultūros kryptims, kurias tiek Lietuvoje, tiek FZ Švietimo valdymo informacinėje sistemoje skelbiamais duomenimis, lanko mažiau kaip po 1 proc. moksleivių, dažniau didžiuosiuose miestuose). Išvystyta specializuota infrastruktūra ir turimi žmogiškieji ištekliai, kurie santykinai nedideliais kaštais gali būti panaudojami ir neformaliojo švietimo tikslams. Pvz., Šiaulių rajono savivaldybės etninės kultūros ir tradicinių amatų centras[[13]](#footnote-13) pagal LR kultūros ministerijos patvirtintus Kultūros pasus vykdo 15 edukacinių programų 1–12 klasių mokiniams, kurios gali būti adaptuojamos ir (ar) išplečiamos iki visos apimties etnokultūros ar technologijų krypčių neformaliojo švietimo programų.

**Šiaulių regiono bendra problema**

Esamos prielaidos naujiems ryšiams atsirasti leidžia stiprinti ir kurti naujus ekonominius ryšius tarp Šiaulių regiono savivaldybių, pagrįstus bendru viešųjų paslaugų teikimo organizavimu verslo skatinimo srityje visoje FZ teritorijoje bei spręsti ŠRFZ strategijoje nurodytą problemą – **nepakankamai realizuojamas Šiaulių regiono potencialas pramonės bei smulkaus ir vidutinio verslo (toliau – SVV), turizmo srityse, mažėjantys žmogiškieji ištekliai, neužtikrinamas ekonominis ir aplinkosauginis tvarumas.** Šios problemos aktualumą pagrindžia regiono situacijos analizė.

**1. *Demografinės ir socialinės situacijos įtaka regiono potencialo realizavimui*** (žr. 1 lentelę)

*1.1. Neigiama demografinės, socialinės situacijos įtaka FZ ekonominiam ir socialiniam augimui.* Neigiamos demografinės, socialinės tendencijos turi esminę įtaką FZ ekonominiam ir socialiniam augimui. Nuo 2014 m. pradžios per dešimtmetį gyventojų skaičius Šiaulių regione sumažėjo 7 %[[14]](#footnote-14). Nors 2023 m. daugiausia dėl atvykusių iš užsienio gyventojų neto bendroji migracija regione buvo teigiama, tačiau per ketverius metus nuo 2019 m. iki 2023 m. 18,5 % sumažėjęs gimstamumas regione rodo jau kelis dešimtmečius regione tebesitęsiantį žmogiškųjų išteklių potencialo mažėjimą. Rodiklio *Gimstamumas / 1000 gyv.* reikšmė nuo 2019 iki 2023 m. sumažėjo visose FZ savivaldybėse (žr. 1 lentelę).

Regiono demografinės senatvės koeficientas 156, didesnis nei Lietuvos (134), rodo santykinai mažą žmogiškųjų išteklių potencialą. 2023 m. pagal neto bendrąją migraciją ir demografinės senatvės koeficientą bloga situacija pasižymėjo Joniškio r., Kelmės r. ir Pakruojo r. savivaldybės (žr. 1 lentelę).

*1.2. Urbanizacijos lygio netolygumai.* Pagal urbanizacijos lygį (žr. 1 lentelę) FZ priskirtina mišraus tipo teritorijai. Nors Šiaulių regiono urbanizacijos lygis (65,8 %) artimas Lietuvos lygiui (68,8 %), tačiau 5 savivaldybių urbanizacijos lygis pasiskirsto nuo 51,8 % (Radviliškio r. sav.) iki 26,4 % (Šiaulių r. sav.). Gyventojų koncentracija tankiau gyvenamose teritorijose (Šiaulių mieste ir artimuose priemiesčiuose) auga, tą rodo būsto statybos FZ teritorijoje: pagal 2023 m. baigtus statyti būstus, kuriuose tikėtina įsikuria daugiausia darbingo amžiaus asmenys, išsiskiria Šiaulių r. savivaldybė kartu su Šiaulių miesto savivaldybe: 87,9 % visų Šiaulių regiono būstų (žr. 1 lentelę). Pagal baigtų statyti būstų skaičių 2023 m. Šiaulių rajono savivaldybė pralenkė Šiaulių miesto savivaldybę (344 ir 231 būstai). Šiaulių mieste dirbantys asmenys stato individualius namus priemiesčiuose arba netolimose nuo miesto Šiaulių r. savivaldybės teritorijose, pasižyminčiose gražia gamta ir patogiu susisiekimu su miestu. Tačiau tolimesnėse nuo Šiaulių miesto ir susisiekimui nepalankiose Šiaulių r. savivaldybės dalyse gyventojų skaičius mažėja, todėl Šiaulių r. savivaldybė išsiskiria iš kitų FZ savivaldybių nehomogenišku gyventojų pasiskirstymu ir žemiausiu urbanizacijos lygiu (26,4 %) regione (žr. 1 lentelę).

*1.3. Netolygiai FZ teritorijoje pasiskirstęs žmogiškųjų išteklių potencialas.* Šiaulių miesto ir Šiaulių rajono savivaldybėse 2023 m. buvo 61,4 % visų regiono užimtų gyventojų (žr. 1 lentelę), tai rodo, kad regiono branduolyje yra koncentruota didžioji dalis žmogiškųjų išteklių. Neto bendrosios migracijos teigiamos 2023 m. rodiklių reikšmės Šiaulių miesto ir Šiaulių bei Radviliškio rajonų savivaldybėse prisidėjo prie žmogiškųjų išteklių potencialo padidėjimo šiose savivaldybėse. Tačiau FZ strategijoje įvardintą bendrąją problemą gilina kitų 5 FZ savivaldybių santykinai nedideli žmogiškųjų išteklių skaičiai bei neigiamos neto bendrosios migracijos rodiklio reikšmės. Tai reiškia, kad ateityje žmogiškųjų išteklių sumažėjimas gali lemti ekonominio augimo sulėtėjimą ar stagnaciją, nebent dirbančiųjų skaičiaus mažėjimą kompensuos aukštesnės gyventojų kompetencijos ir (ar) pažangios technologijos.

*1.4. Santykinai didelė socialinės pašalpos gavėjų dalis.* Socialinės pašalpos gavėjų dalis nuo visų gyventojų FZ penkių rajonų savivaldybėse 2023 m. buvo žymiai didesnė nei regiono funkcinės zonos (3,3 %) ir Lietuvos (2,4 %) vidurkiai (žr. 1 lentelę), Radviliškio r. savivaldybėje – net 5,46 %.

1 lentelė. **Šiaulių regiono FZ demografija ir socialinis potencialas**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Neto bendroji migracija 2023 m.  | Tankis, gyv. sk./ km2 2024-01-01 | Gimstamumas / 1000 gyv. | Demografinės senatvės koeficientas[[15]](#footnote-15), 2023 m. | Urbanizacijos lygis, miesto gyv. sk. / bendras gyv. sk., %, 2023-07-01 | Baigti statyti būstai, 2023 m.  | Užimti gyventojai, tūkst.,2023 m. | Socialinė pašalpa[[16]](#footnote-16), gavėjai / gyv. sk., %, 2023 |
| 2019 | 2023 |
| Akmenės r. sav. | 6 | 22,7 | 7,99 | 6,22 | 182 | 65 | 13 | 7,6 | 4,86 |
| Joniškio r. sav.  | -72 | 17,6 | 6,81 | 6,46 | 193 | 47,3 | 17 | 6,8 | 4,84 |
| Kelmės r. sav. | -251 | 14,3 | 6,62 | 5,26 | 198 | 39,4 | 23 | 11,6 | 4,97 |
| Pakruojo r. sav. | -42 | 13,6 | 7,31 | 6,21 | 186 | 31,8 | 9 | 8,4 | 4,56 |
| Radviliškio r. sav. | 205 | 21 | 8,16 | 6,71 | 166 | 51,8 | 17 | 14,5 | 5,46 |
| Šiaulių r. sav. | 134 | 22,4 | 7,94 | 6,73 | 139 | 26,4 | 344 | 20,1 | 3,16 |
| Šiaulių miesto sav. | 4 860 | 1 362,1 | 8,93 | 6,74 | 138 | 100 | 231 | 57,6 | 1,59 |
| Šiaulių regiono FZ | 4 840 | 31,3 | 8,08 | 6,51 | 156 | 65,8 | 654 | 126,6 | 3,3 |
| Lietuvos Respublika | 44 934 | 44,2 | 8,89 | 7,15 | 134 | 68,8 | 15 432 | 1441,1 | 2,4 |

*Šaltinis:* Valstybės duomenų agentūra

**2. *Neefektyviai realizuojamas regiono FZ ekonominis ir verslo potencialas*** (žr. 2 ir 3 lenteles)

*2.1. Santykinai nedidelė įmonių pridėtinė vertė ir santykinai nedidelė įmonių apyvarta.* Per metus sukuriama mažų ir vidutinių (toliau – MV) *Įmonių pridėtinė vertė gamybos sąnaudomis 1000 gyventojų* (tūkst. Eur) tik Šiaulių miesto savivaldybėje 2022 m. beveik atitiko Lietuvos vidurkį, o Akmenės ir Radviliškio rajonų savivaldybės nesiekė šalies, bet lenkė Šiaulių regiono vidurkį (žr. 4 lentelę). FZ bendrai daugiau nei dvigubai atsiliko nuo šalies vidurkio. Pagal rodiklį *Įmonių apyvarta 1000 gyventojų* (tūkst. Eur) situacija panaši: Šiaulių miestas nedaug lenkė Lietuvos vidurkį, o Šiaulių regiono vidurkis dėl likusių 6 savivaldybių mažų šio rodiklio reikšmių sudarė vos kiek daugiau nei pusę Lietuvos vidurkio. Tad dauguma Šiaulių regiono verslo įmonių gamyboje kūrė neaukštą pridėtinę vertę, o pagal pagamintos produkcijos apyvartą (pardavimo pajamas) bendrai regiono įmonės kone dvigubai atsiliko nuo bendros Lietuvos įmonių apyvartos.

*2.2. Santykinai nedidelės regiono FZ materialinės investicijos*. 2022 m. materialinės investicijos Šiaulių regione sudarė 4,9 % Lietuvos materialinių investicijų, 68,6 % šių investicijų regione teko Šiaulių miesto ir rajono savivaldybėms. Materialinės investicijos, tenkančios vienam gyventojui, Šiaulių regione 2022 m. sudarė 2 322 Eur (Lietuvoje – 4 393 Eur), o regiono viduje skyrėsi 3 kartus – nuo 1 070 Eur Kelmės r. savivaldybėje iki 3 044 Eur Šiaulių miesto savivaldybėje . Pagal materialines investicijas Šiaulių regionas ne taip stipriai kaip pagal tiesiogines užsienio investicijas, bet irgi žymiai atsilieka nuo Lietuvos vidurkio.

2 lentelė. **Šiaulių regiono FZ ekonominis potencialas**

|  |  |  |  |  |  |  |  |
| --- | --- | --- | --- | --- | --- | --- | --- |
|  | Veikiančių ūkio subjektų skaičius, 2024-01-01 | Tiesioginės užsienio investicijos, mln. Eur, 2022 m. | Tiesioginės užsienio investicijos 1 gyv., Eur, 2022 m. | Materialinės investicijos, tūkst. Eur, 2022 m.  | Registruoti bedarbiai, sk., 2023 m. | Nedarbo lygis, %, 2023 m. | Neto darbo užmokestis, Eur, 2023 m. III ketv. |
| Akmenės r. sav. | 461 | 102 | 5 285 | 40 451 | 1 172 | 10,1 | 1 095,4 |
| Joniškio r. sav.  | 543 | 6,5 | 319 | 36 148 | 954 | 7,4 | 1 054 |
| Kelmės r. sav. | 685 | 7,7 | 311 | 26 897 | 1 627 | 10,5 | 1 007,8 |
| Pakruojo r. sav. | 465 | 52,6 | 2 902 | 39 067 | 981 | 8,5 | 1 100,3 |
| Radviliškio r. s. | 832 | 17,4 | 505 | 49 107 | 2 064 | 9,6 | 1 016,5 |
| Šiaulių r. sav. | 1 375 | 31,2 | 766 | 101 835 | 2 182 | 8,5 | 1 016,5 |
| Šiaulių m. sav. | 4 662 | 339,7 | 3 202 | 316 352 | 4 492 | 6,9 | 1 109,7 |
| Šiaulių regiono FZ | 9 023 | 557,19 | 2 110 | 609 857 | 13 472 | 8,3 | 1 091,3 |
| Lietuvos Resp. | 142 954 | 29 900 | 10 454 | 12 438 841 | 152 800 | 8,6 | 1 251,5 |

*Šaltinis:* Valstybės duomenų agentūra

*2.3. Nedarbo lygio netolygumai regione*. 2023 m. FZ nedarbo lygis buvo šiek tiek mažesnis nei Lietuvoje ir žymiai mažesnis – Šiaulių mieste (žr. 2 lentelę). Tačiau neefektyviai realizuojamą regiono žmogiškųjų išteklių potencialą rodo tai, kad dalies FZ savivaldybių nedarbo lygis 2023 m. ženkliai varijavo net ir tarp geografiškai artimų savivaldybių. FZ nedarbo lygis buvo 8,3 % didžiausias – Kelmės r. sav. – 10,5 %, mažiausi – Joniškio r. sav. – 7,4 % ir Šiaulių m. sav. – 6,9 %.

*2.4. Santykinai mažas neto darbo užmokestis*. 2023 m. III ketvirtyje neto mėnesinis darbo užmokestis Šiaulių regione sudarė 87,2 % Lietuvos vidurkio, buvo mažesnis 160,2 euro (žr. 2 lentelę). Šiek tiek didesni neto mėnesiniai darbo užmokesčiai nei regiono vidurkis buvo Šiaulių miesto ir Akmenės bei Pakruojo rajonų savivaldybėse, tikėtina dėl aukštų atlyginimų didelėse įmonėse. Santykinai maži darbo užmokesčiai regiono FZ yra vienas pagrindinių kliuvinių išlaikyti jaunimą ir pritraukti į regioną kvalifikuotus specialistus.

*2.5. Prastesnės nei vidutinės materialinės gyvenimo sąlygos.* Pagal Gyvenimo kokybės indekso (toliau – GKI) subindeksu *Materialinės gyvenimo sąlygos*  Vilniaus m. sav. įvertinta net 0,38 balo, Kauno – 0,34, Klaipėdos m. sav – 0,31 balo. LT vidurkis – 0,27. Šiaulių regiono vidurkis 0,26 yra 0,01 dalimi mažesnis nei Lietuvos materialinių gyvenimo sąlygų įvertinimas (žr. 3 lentelę). Todėl galima apibendrinti, kad FZ gyventojų materialinės gyvenimo sąlygos yra prastesnės, o tai yra SVV plėtrą stabdantis veiksnys (perkamoji galia ir atitinkamai paslaugų ir prekių paklausa yra žemesnė).

3 lentelė. **Šiaulių regiono FZ verslo potencialas**

|  |  |  |  |  |  |  |  |
| --- | --- | --- | --- | --- | --- | --- | --- |
|  | Gyvenimo kokybės indeksas, 0–1 skalėje, 2022 m. \* | Įmonių pridėtinė vertė 1000 gyventojų[[17]](#footnote-17), tūkst. Eur, 2022 m. \* | Įmonių apyvarta 1000 gyventojų[[18]](#footnote-18), tūkst. Eur, 2022 m. \* | Kelių su patobulinta danga dalis[[19]](#footnote-19), %, 2022 m. \*  | Keleivių apyvarta 1 gyv.[[20]](#footnote-20), 2022 m. \* | Verslumas, verslo konkurencingu-mas[[21]](#footnote-21), 2022 m. \* | Materialinės gyvenimo sąlygos, 2022 m. \* |
| Akmenės r. sav. | 0,52 | 6 215,27 | 23 073,88 | 35 | 386,05 | 0,06 | 0,25 |
| Joniškio r. sav.  | 0,5 | 3 022,59 | 15 293,69 | 30 | 124,16 | 0,03 | 0,24 |
| Kelmės r. sav. | 0,48 | 3 338,59 | 12 163,59 | 19 | 116,21 | 0,02 | 0,24 |
| Pakruojo r. sav. | 0,56 | 4 249,34 | 18 967,44 | 38 | 68,43 | 0,04 | 0,29 |
| Radviliškio r. s. | 0,5 | 6 045,55 | 25 271,74 | 30 | 63,76 | 0,04 | 0,24 |
| Šiaulių r. sav. | 0,52 | 4 985,32 | 20 820,09 | 29 | 233,69 | 0,05 | 0,26 |
| Šiaulių miesto s. | 0,67 | 12 827,83 | 47 580,26 | 70 | 717,37 | 0,1 | 0,27 |
| Šiaulių regiono FZ | 0,53 | 5 812,07 | 23 310,1 | 30 | 244,24 | 0,05 | 0,26 |
| Lietuvos Resp. | 0,58 | 12 948,68  | 44 325,86 | 34 | 895,3 | 0,07 | 0,27 |

*\* Šaltinis:* Rodikliai savivaldybėse (2024). <https://lietuvosfinansai.lt/gki/rodikliai-savivaldybese/>

**Šiaulių regiono savivaldybių poreikiai**

***1. Didinti investicinį patrauklumą pramonei Šiaulių regione, gerinti SVV veiklos sąlygas***

1.1. Šiaulių regiono FZ teritorijoje veikia trys didelės apdirbamosios gamybos įmonių investicijoms pritaikytos teritorijos: Šiaulių LEZ ir Šiaulių pramoninis parkas bei Akmenės LEZ. Kuriamas Šeduvos pramonės parkas Radviliškio rajono savivaldybėje: čia suformuoti 3 sklypai, kurių bendras plotas – 44,5 ha, du sklypai yra išnuomoti[[22]](#footnote-22). Minėtose teritorijose sklypai paruošti investicijoms – parengti planavimo dokumentai, investavimą atitinka sklypų naudojimo būdas, įrengti privažiavimo keliai, įrengta inžinerinė infrastruktūra. Poreikis investicijoms pritaikytiems sklypams FZ didėja, nes tokie sklypai yra santykinai sparčiai išnuomojami investuotojams. Regiono FZ esančių savivaldybių duomenimis FZ teritorijoje 2024 m. pradžioje buvo 42 suformuoti savivaldybių valdomi sklypai, skirti investicijoms, kurių bendras plotas – apie 156,2 ha; iš jų 42 proc. (16 sklypų, apie 65,4 ha) buvo paruošta investicijoms – parengti planavimo dokumentai, sklypų naudojimo būdas leido juose vykdyti pramonės, sandėliavimo ar komercinę veiklą, buvo įrengti privažiavimo keliai, inžinerinė, kita infrastruktūra. Iš tokių investicijoms pritaikytų sklypų 34,6 ha (53 %) buvo išnuomoti. Išliekant panašiam paruoštų sklypų įveiklinimo tempui, FZ strategijos įgyvendinimo laikotarpiu bus susidurta su laisvų investicijoms skirtų sklypų trūkumu.

1.2. Šiaulių regione pagal darbuotojų skaičių dominuoja smulkusis verslas: 2024 m. pradžioje iš 7 114 regiono įmonių 4 959 įmonėse dirbo 0-4 darbuotojai (69,7 %), 985 įmonėse – 4-9 darbuotojai (13,8 %), 946 įmonėse – 10-49 darbuotojai[[23]](#footnote-23). Tačiau FZ žemesnis nei Lietuvos vidurkis verslumo lygis (žr. 3 lentelę). 1 000 gyv. tenkantis MVĮ skaičius atsilieka nuo šalies vidurkio: 2024 m. pradžioje šis rodiklis regione siekė 26, Lietuvoje – 35. Galimybės pasinaudoti viešosiomis paslaugomis SVV FZ yra mažesnės, negu aukštesnio verslumo lygio teritorijose (Vilniaus, Kauno, Klaipėdos regionuose), nes savivaldybių teikiamos paslaugos SVV apsiriboja informavimo, konsultavimo, mokymo, kvalifikacijos kėlimo ar perkvalifikavimo, metodinėmis paslaugomis. Išskyrus Šiaulių mieste veikiantį „Spiečių“,patalpų, techninės ir biuro įrangos nuoma bei praktinė pagalba nuomojantiems patalpas smulkiojo ir vidutinio verslo subjektams neteikiama. FZ savivaldybėse (įskaitant ir Šiaulių m. savivaldybę) galimybės pradėti ar plėtoti SVV yra objektyviai prastesnės, palyginus pvz. galimybėmis pradėti veiklą Klaipėdos verslo parke[[24]](#footnote-24) ar naudotis specifinėms verslo nišoms pritaikytomis bendradarbystės erdvėmis, tokiomis kaip Vilnius Tech „Linkmenų fabrikas“[[25]](#footnote-25). Nesuvienytos ir savivaldybių pajėgos šia linkme – jei ir bendradarbiaujama, tai pavienėmis lokaliomis iniciatyvomis ar per projektus, be nuoseklios sistemos ir ilgalaikių įsipareigojimų.

Šis poreikis labiausiai pasireiškia Akmenės r., Joniškio r., Kelmės r., Pakruojo r., Radviliškio r. ir Šiaulių r. sav., Šiaulių m. sav. situacija tuo tarpu kiek geresnė dėl didesnės ekonominės koncentracijos (žr. 2 ir 3 lenteles), kuri leidžia vystytis „verslo verslui“ teikiamoms paslaugoms.

***2. Efektyvinti neformaliojo švietimo sistemą***

2.1. Neformalųjį vaikų švietimą (toliau – NVŠ) už mokyklos ribų lankančių mokinių dalis Lietuvoje 2022-2023 mokslo metais buvo 44 %, Šiaulių regiono FZ – 38 %[[26]](#footnote-26), t. y. FZ NVŠ paslaugomis yra naudojamasi mažiau. Didžiausios Lietuvoje NVŠ už mokyklos ribų lankančių mokinių dalys 20 % Lietuvoje ir 13 %[[27]](#footnote-27) FZ buvo sporto kryptyje, muzikos kryptyje – 8 % Lietuvoje ir 10 % FZ, t. y. tradicinėse, iš esmės visose savivaldybėse vykdomose kryptyse. Labai maža dalis FZ mokinių 2022 m. rinkosi specifines etnokultūros, turizmo ir kraštotyros, gamtos ir ekologijos ir kitas retesnes kryptis (iš 15-os galimų NVŠ krypčių, net 6-iose dalyvavo mažiau kaip po 1 procentą mokinių). Pastebimas aiškus dėsningumas, kad mokinių pasirenkamų krypčių įvairovė visiškai atitinka savivaldybių geografinį išsidėstymą – Šiaulių miesto ir Šiaulių rajono savivaldybėse vaikai dalyvauja 14-oje krypčių iš 15 galimų, tuo tarpu tolstant nuo regiono centro dalyvavimas nuosekliai mažėja (labiausiai nutolusioje Akmenės r. sav. tik 7 iš 15, kitose savivaldybėse 9 arba 10 iš 15). Tai rodo, kad FZ NVŠ pasiūla yra nesubalansuota ir geografiniu aspektu (toliau nuo centro nutolusių savivaldybių vaikai turi mažesnes galimybes) ir teminiu aspektu, todėl tikslinga NVŠ programų pasiūla atokesnėms teritorijoms, orientuojantis į naujas, nedubliuojančias esamų programas.

Poreikis būdingas visoms FZ savivaldybėms, susiduriančioms su aukščiau nurodytais trūkumais.

2.2. XXI amžiuje daugeliui darbuotojų reikalingi tinkamo lygio bendrieji gebėjimai („minkštosios kompetencijos“): asmeninis veiksmingumas, kūrybiškumas, bendradarbiavimas, pilietiškumas, komunikacija, kritinis mąstymas ir problemų sprendimas[[28]](#footnote-28). Bendruosius gebėjimus būtina ugdyti, nes jie atspindi gyventojų atvirumą naujovėms, gebėjimą spręsti iššūkius, priimti nestandartinius, inovatyvius sprendimus. Vienas veiksmingiausių būdų to pasiekti – mokymasis visą gyvenimą, dalyvavimas suaugusių švietimo programose. Pilietiškumo aspektas švietime tampa vis svarbesnis globalių grėsmių akivaizdoje, todėl auga programų, susijusių su savo šalies, savo krašto, savo kultūros pažinimu svarba (mokantis su etnokultūra, kraštotyra, gamtos pažinimu susijusių ir panašių dalykų), o pasaulio ir ES „Žaliosios darbotvarkės“ kontekste – turėtų būti užtikrintas ir įdomus bei įtraukus ekologinis švietimas.

2.3. Trečiojo amžiaus universitetų (toliau – TAU) veikla skatina kartų bendradarbiavimą ir mokymąsi visą gyvenimą. Bent po vieną trečiojo amžiaus universitetą veikia visose funkcinės zonos savivaldybėse[[29]](#footnote-29) (Šiaulių mieste – du). TAU ir kitai suaugusiųjų neformaliojo švietimo veiklai gali būti panaudoti tie patys objektai, kaip ir neformaliojo vaikų švietimo atveju: atitinkamai specializuotų švietimo paslaugų pasiūla NVŠ kryptyse gali turėti poveikį ir suaugusių asmenų neformaliojo švietimo paslaugų pasiūlai (racionaliai naudojant tą pačią infrastruktūrą ir kitus išteklius).

**FZ savivaldybių potencialas bendriems poreikiams tenkinti**

**Santykinai didelis ekonominės veiklos potencialas, specializuotos ekonominės veiklos**

*1. Santykinai didelis regiono SVV kiekis, skatinantis aglomeracijos procesus.* 2022 m. FZ teritorijoje veikė 6 526, iš jų 5 429 – labai mažos įmonės (mažiau kaip 10 darbuotojų). Regiono verslo įmonių apyvarta siekė 6,072 mlrd. Eur, iš jų labai mažų įmonių – 1,119 mlrd. Eur[[30]](#footnote-30). Pagal labai mažų įmonių apyvartą Šiaulių regionas buvo ketvirtoje vietoje po Vilniaus, Kauno ir Klaipėdos regionų. Tokią pat vietą išlaiko ir kitos mažos įmonės (iki 50 darbuotojų) bei vidutinės įmonės (nuo 50 iki 249 darbuotojų). Analogiškai Šiaulių regiono smulkaus ir vidutinio verslo įmonės buvo 2022 m. ketvirtoje vietoje pagal pridėtinę vertę – 1 619,989 mln. Eur[[31]](#footnote-31). Šiaulių regiono verslo įmonės buvo 2022 m. ketvirtoje vietoje ir pagal grynąjį pelną – 314,955 mln. Eur, iš jų labai mažų įmonių grynasis pelnas – 82,039 mln. Eur[[32]](#footnote-32). Todėl galima teigti, kad Šiaulių regione yra santykinai didelis absoliutinis, didesnis nei daugelio Lietuvos regionų SVV kiekis, o tai sudaro sąlygas formuotis klasteriams, pasireikšti aglomeracijos ekonomikos efektui, lemiančiam spartesnį augimą[[33]](#footnote-33).

*2. LEZ ir pramonės parkai.* FZ teritorijoje sėkmingai veikiantys Šiaulių LEZ ir pramonės parkas, Akmenės LEZ skatina kartu su jose veikiančiomis įmonėmis formuotis ir didesnes „ekosistemas“, pvz., tiekimo grandinėmis susijusios įmonės, klasteriai ir pan. Tokių teritorijų vystymas duoda postūmį ir kitose srityse, pvz., 2024 m. birželio 26 d. Šiaulių regiono plėtros taryba pripažino projektą „Naujo gyvenamosios, komercinės ir visuomeninės paskirties kvartalo sukūrimas Naujosios Akmenės mieste“[[34]](#footnote-34) regioninės svarbos projektu, kuris taps svarbiu visai FZ. Pagal šį projektą 2025–2029 m. šalia Akmenės LEZ 10 ha teritorijoje bus įrengtas gyvenamosios, komercinės ir visuomeninės paskirties kvartalas, kuriame galės įsikurti daugiau kaip 500 šeimų. Šiame kvartale bus sukurta naujų darbo vietų už LEZ ribų (bet kurios nebūtų sukurtos nesant LEZ).

*3. Savivaldybių ekonominė specializacija.* Atskirose FZ savivaldybėse yra išskirtinių, tik joms būdingų išteklių vietos ekonominei plėtrai:

* Šiaulių r. savivaldybėje veikia rajono savivaldybės etninės kultūros ir tradicinių amatų centro[[35]](#footnote-35) veikla orientuota į etnokultūrą, vyksta kultūriniai renginiai, centras turi 15 LR kultūros ministerijos patvirtintų Kultūros paso edukacinių programų, dirba amatininkai ir tautodailininkai iš kitų FZ savivaldybių;
* Akmenės r. savivaldybėje formuojasi inžinerijos srities klasteris, apimantis ne tik gamybą, bet ir susijusias „verslas verslui“ modelio paslaugas: projektavimą, modeliavimą, panašią pramonės įmonių aptarnavimo veiklą;
* Privati iniciatyva, susijusi su žydų kultūros paveldu. Radviliškio rajone, Šeduvoje 2025 m. numatomas atidaryti pasaulinio lygio muziejus „Dingęs štetlas“. 2014 m. pradėtą projektą finansuoja Šeduvos žydų palikuonys. Jų dėka Lietuvoje iškils privatus muziejus, kuris supažindins lankytojus su Lietuvos miestelių žydų istorija, kultūra, religija, folkloru, darbu ir gyvenimu.

Potencialas (atskirais aspektais) būdingas Akmenės r. sav., Šiaulių m. sav., Šiaulių r. sav., Radviliškio r. sav.ir gali būti panaudotas tenkinant visos FZ poreikius.

**Regiono bendros problemos sprendimui identifikuota galimybė: gynybos pramonės plėtra**

2024 m. birželio 3 d. Ekonomikos ir inovacijų ministrė pasirašė sutartį su Vokietijos karinės pramonės milžine „Rheinmetall“[[36]](#footnote-36), kuri į 155 mm artilerijos amunicijos gamyklą 340 hektarų ploto sklype *Radviliškio rajono savivaldybėje netoli Baisogalos* investuos daugiau nei 180 mln. eurų, joje turėtų būti sukurta bent 150 naujų darbo vietų. Gamyklos statybos turėtų būti pradėtos 2024 metų spalį. Gamyklai, kuri per metus turėtų pagaminti dešimtis tūkstančių šaudmenų, suteiktas didelio investicijų projekto statusas.

LR Vyriausybės nuostatos skatinti investicijas į šalies saugumą ir pramonę atveria naujas galimybes FZ, panaudojant regione sukauptą pramonės patirtį. Nuo 2024 m. liepos 1 d. įsigalioja nauji reikalavimai stambiems investiciniams projektams[[37]](#footnote-37), pagal kuriuos įmonėms bus paprasčiau gauti stambaus investicinio projekto statusą. Iki pusmečio sutrumpintas įsikūrimo terminas stambiems projektams, kurie skirti neatidėliotiniems valstybės ir saugumo poreikiams užtikrinti. Iki šiol iniciatyvos įgyvendinimo preliminarus terminas, per kurį Lietuvoje buvo įgyvendinami gynybos ir saugumo sektoriaus įmonių parengiamieji procesai, truko apie 2–2,5 metų.

**Regiono bendros problemos sprendimui identifikuota grėsmė: negatyvios demografinių rodiklių šalyje tendencijos**

Nuo 2019 iki 2023 m. gimusiųjų skaičius Lietuvoje mažėjo apie 17,4 %, tokiu pat dydžiu – ir Šiaulių regione. Mažėjantis gimstamumas yra viena iš pagrindinių demografinės senatvės koeficiento[[38]](#footnote-38), kuris Šiaulių regione yra 156, daug didesnis nei Lietuvoje – 134, augimo priežasčių (žr. 1 lentelę).

Su šiais rodikliais susijęs ir medianinis gyventojų amžius, Šiaulių regione ir daugelyje jo savivaldybių ženkliai didesnis nei Lietuvoje, kuris irgi pasižymi augimo tendencija (žr. 4 ir 5 lenteles). 2023 m. Lietuvoje, Šiaulių regione ir visose jo savivaldybėse buvo neigiama natūrali gyventojų kaita, t. y. mirusiųjų skaičius viršijo gimusiųjų skaičių.

 Nors neto bendroji migracija 2023 m. Lietuvoje ir Šiaulių regione buvo teigiama (žr. 1 lentelę), tačiau neto vidaus migracija 2023 m. nebuvo palanki Šiaulių regionui ir visoms šio regiono savivaldybėms: išvyko daugiau asmenų į kitus Lietuvos regionus nei atvyko (žr. 4 lentelę).

4 lentelė. **Šiaulių regiono FZ gyventojų kaita ir amžius 2023 m.**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Rodikliai** | Lietuvos Respublika | Šiaulių reg. FZ | Akmenės r. sav. | Joniškio r. sav. | Kelmės r. sav. | Pakruojo r. sav. | Radviliškio r. sav. | Šiaulių r. sav. | Šiaulių miesto sav. |
| Natūrali gyventojų kaita, asm.  | – 16 382 | – 2 020 | – 200 | – 194 | – 288 | – 218 | – 320 | – 313 | – 487 |
| Medianinis gyventojų amžius\*  | 40 / 47 | 42 / 50 | 45 / 52 | 45 / 52 | 46 / 52 | 45 / 51 | 43 / 51 | 42 / 48 | 40 / 49 |
| Neto vidaus migracija, asm.  | 0 | – 1 428 | – 71 | – 123 | – 173 | – 105 | – 239 | – 21 | – 596 |

*Šaltinis:* Valstybės duomenų agentūra, 2023 m. duomenys.

\* Medianinis gyventojų amžius metų pradžioje, metai, Vyr. / Mot.

Nekelia optimizmo šalies gyventojų demografinės tendencijos (žr. 5 lentelę). Pagal Eurostat prognozes Lietuvoje po laikino gyventojų skaičiaus didėjimo nuo 2025 m. šalies gyventojų skaičius vėl ims mažėti vis didesniu pagreičiu ir 2070 m. jau nedaug viršys 2 mln. gyventojų. Toliau mažės gimusiųjų skaičius ir sparčiai augs išlaikomo amžiaus žmonių koeficientas: vaikų iki 15 metų amžiaus ir pagyvenusių (65 metų ir vyresnio amžiaus) žmonių skaičius, tenkantis šimtui 15–64 metų amžiaus gyventojų.

5 lentelė. **Lietuvos Respublikos gyventojų demografinės tendencijos iki 2070 m.**

|  |  |  |  |  |  |  |
| --- | --- | --- | --- | --- | --- | --- |
| **Rodikliai** | **2025** | **2030** | **2040** | **2050** | **2060** | **2070** |
| Gyventojų skaičius metų pradžioje | 2 860 472 | 2 741 927 | 2 522 535 | 2 337 340 | 2 167 236 | 2 017 152 |
| Gimusieji, asmenys | 24 452 | 20 845 | 18 292 | 17 044 | 14 889 | 13 996 |
| Neto tarptautinė migracija, asmenys | -2 421 | -7 725 | -497 | 2 813 | 4 261 | 5 547 |
| Medianinis gyventojų amžius, Vyr. / Mot.\* | 41,1 / 47,9 | 43 / 49,4 | 47,4 / 53 | 50,2 / 56,1 | 51,4 / 56 | 53,3 / 55,4 |
| Išlaikomo amžiaus žmonių koeficientas\*\* | 55 | 60 | 66 | 73 | 87 | 88 |

*Šaltinis:* Valstybės duomenų agentūra, 2024 m. Prognozė. Eurostat informacija.

\* Medianinis gyventojų amžius metų pradžioje, metai. \*\* Išlaikomo amžiaus žmonių koeficientas metų pradžioje, asmenys.

A. Telešienės (2022)[[39]](#footnote-39) teigimu, „*gyventojų skaičiaus mažėjimas nėra grėsmė pati savaime. Jei sugebėsime pakeisti infrastruktūrą, gerovės užtikrinimo sistemą, mažesnis gyventojų skaičius netaps jokia problema*“.

Lietuvos visuomenė sensta. Tai verčia didinti šalies socialinės apsaugos sistemos pajėgumus, keičiasi darbo rinkos struktūra: daugėja išlaikomo amžiaus pagyvenusių žmonių, lieka mažiau dirbančiųjų.

Senstanti šalies visuomenė ir mažėjantis gyventojų skaičius pareikalaus priemonių ilgesniam vyresnių žmonių išlaikymui darbo rinkoje, jų verslumo skatinimui. Siekiant gerinti verslo situaciją šalyje ir Šiaulių regione teks daugiau investuoti į modernias, mažiau žmogiškųjų išteklių reikalaujančias technologijas, diegti gamybos ir valdymo inovacijas, o tai pareikalaus ir aukštesnės darbuotojų kvalifikacijos.

**Vidinių ir išorinių regiono veiksnių sąsajos**

Gynybos pramonės plėtra FZ, santykinai didelis ekonominės veiklos potencialas ir specializuotos ekonominės veiklos leidžia padidinti investicinį patrauklumą regione ir pagerinti SVV veiklos sąlygas FZ bei (su sąlyga, kad padidės neformaliojo švietimo sistemos efektyvumas) gali padėti išvengti negatyvių demografinių rodiklių šalyje tendencijų pasekmių.

**Pažangos priemonės tikslinės grupės**

PP tikslinės grupės: Šiaulių regiono gyventojai, SVV įmonės, nevyriausybinės organizacijos, savivaldybės ir kitos viešojo sektoriaus institucijos. Pagrindiniai gyventojų, nevyriausybinių organizacijų, savivaldybių ir kitų viešojo sektoriaus institucijų poreikiai – gauti tinkamas verslo srities paslaugas, SVV įmonių poreikiai – turėti galimybių teikti tokias paslaugas. Pagal analizuotus socialinius ir ekonominius regiono rodiklius tikėtina, kad tikslinių grupių poreikiai pažangos priemonės įgyvendinimo metu ir 5 metus po jos įgyvendinimo pabaigos išliks panašūs.

**Pažangos priemone siekiami pokyčiai**

Įgyvendinant Pažangos priemonę ir ŠRFZ strategijos 1 uždavinį *„Padidinti regiono investicinį patrauklumą ir pagerinti verslui palankią aplinką“*, planuojama vykdyti 6 investicinius veiksmus, kuriais numatoma:

* įrengti trūkstamą infrastruktūrą ir paruošti sklypus investicijoms Kelmės r., Šiaulių r. savivaldybėse, įrengti verslo parką Radviliškio r. savivaldybėje;
* išplėsti specializuotas paslaugas (bendradarbystės erdvių, kompetencijų tobulinimo ir kt.) SVV Akmenės, Šiaulių ir Joniškio rajonų savivaldybėse;
* sukurti amatininkų kompetencijų centrą, teikiantį vaikų ir suaugusiųjų neformaliojo švietimo paslaugas.

Įgyvendinant 6 investicinius veiksmus bus sukurta arba atkurta 13,8 hektarų teritorijų, naudojamų ekonominei paskirčiai, 2029 m. metinis konsoliduotų viešųjų paslaugų vartotojų skaičius turi pasiekti 18 950 vartotojų per metus.

Pažangos priemonės ir ŠRFZ strategijos 1 uždavinio įgyvendinimui planuojama vykdyti neinvesticinį veiksmą *1.1.7. Jungtinės veiklos sutartis dėl regiono investicinio patrauklumo padidinimo ir verslui palankios aplinkos pagerinimo*. Šiaulių r. savivaldybė bus paskirta už bendros veiklos organizavimą, visoms savivaldybėms nustatytos konkrečios funkcijos. Bendromis komunikacijos ir analizės veiklomis numatoma vykdyti rinkodaros priemones dėl investicinio patrauklumo padidinimo ir verslui palankios aplinkos pagerinimo, veiksmų įgyvendinimo stebėseną bei koordinavimą, vertinti atliekamų veiksmų kokybę. Kelmės r., Radviliškio r. ir Šiaulių r. savivaldybės investuotojams bendrai teiks visą išsamią informaciją apie šiose savivaldybėse esančius investicijoms parengtus sklypus, iki jų ir juose įrengtus susisiekimo ir inžinerinės infrastruktūros objektus bei kitas investavimo sąlygas. Vykdant verslo skatinimo ir verslumo ugdymo bendras veiklas, prie bendros veiklos papildomai prisidės Akmenės r., Joniškio r. Pakruojo r. savivaldybės. Šie partneriai, koordinuojant Šiaulių r. savivaldybei, bendrai teiks informavimo, konsultavimo paslaugas gyventojams, SVV, nevyriausybinėms organizacijoms pagal pasirinktą specializaciją sukurtoje infrastruktūroje.

1 uždavinio įgyvendinimui planuojama vykdyti neinvesticinį veiksmą *1.1.8. Jungtinės veiklos sutartis dėl neformaliojo švietimo Kelmės r., Šiaulių r. ir Šiaulių miesto savivaldybių gyventojams*. Šiaulių r. savivaldybė įsipareigoja vykdyti neformaliojo švietimo etnokultūros krypties stebėseną bei koordinavimą, vertinti teikiamų paslaugų kokybę, užtikrinti šių paslaugų teikimą savo infrastruktūroje Šiaulių r., Šiaulių m. ir Kelmės r. savivaldybių gyventojams. Turizmo ir kraštotyros kryptyje Kelmės r. savivaldybė vykdys neformaliojo švietimo stebėseną bei koordinavimą, vertins teikiamų paslaugų kokybę. Funkcinės zonos savivaldybėms bus nustatyti konkretūs įsipareigojimai dėl žmogiškųjų išteklių skyrimo, duomenų teikimo, infrastruktūros prieinamumo užtikrinimo, komunikacijos ir viešinimo bei apibrėžtos veiklos, įtraukiant bendrojo ugdymo mokyklas, trečiojo amžiaus universitetus, nevyriausybines organizacijas ir kt.

1 uždavinio investicinių ir neinvesticinių veiksmų visuma leis užtikrinti naudą, kurią gaus visos FZ gyventojai, SVV.

Tenkinant tolygaus investicijų pritraukimo ŠRFZ teritorijoje poreikį bus pasinaudojama esama palankia regiono geografine (ekonominei plėtrai) bei patogia logistine padėtimi. Inovacijų diegimas verslo sektoriuje bei naujų ekonomikos sričių plėtra sudarys palankias sąlygas į ŠRFZ teritoriją pritraukti aukštesnę pridėtinę vertę kuriančius verslus. Versle atsirandančios naujos technologijos, inovatyvūs sprendimai padės didinti regiono investicinį patrauklumą ir pagerinti verslui palankią aplinką ŠRFZ teritorijoje. Nors pagal analizuotus regiono socialinio, ekonominio ir verslo potencialo rodiklius regiono investicijų ir verslo aplinkos potencialas turi privalumų (žr. 1–3 lenteles), tačiau reikia papildomų, konkrečiai pasirinktų veiklų tolesniam regiono investicinio patrauklumo ir verslui palankios aplinkos gerinimui. Tam skirti Pažangos priemonės regiono savivaldybių parengti 6 projektai.

**III SKYRIUS**

**PAŽANGOS PRIEMONĖS ĮGYVENDINIMO TERITORIJA**



**1 pav.** Šiaulių regiono teritorijos, kurioje įgyvendinama Pažangos priemonė, žemėlapis

Pažangos priemonės įgyvendinimo teritorija yra Šiaulių regionas Lietuvos šiaurėje, vakaruose ribojasi su Telšių regionu, pietvakariuose – su Tauragės regionu, pietuose – su Kauno regionu, rytuose – su Panevėžio regionu, šiaurėje – su Latvija. Šiaulių regioną sudaro 7 savivaldybės (žr. 1 pav.): Šiaulių rajono savivaldybė yra žiedinė – aplink Šiaulių miesto savivaldybę, aplink ją išsidėsčiusios Akmenės, Joniškio, Pakruojo, Radviliškio ir Kelmės rajonų savivaldybės.

**IV SKYRIUS**

**PAŽANGOS PRIEMONĖS VEIKLOS, PROJEKTŲ VYKDYTOJAI IR PARTNERIAI**

Siekiant spręsti Šiaulių regiono šiame PP pagrindimo apraše įvardintas problemas bei didinant regiono investicinį patrauklumą ir gerinant verslui palankią aplinką ŠRFZ teritorijoje, regiono savivaldybės siūlo įgyvendinti 6 projektus, kuri prisidės prie 2022–2030 m. Šiaulių regiono plėtros plano Pažangos priemonės *LT026-01-01-09 „Investicinės aplinkos ir verslo plėtros sąlygų gerinimas“* bei ŠRFZ strategijos 1 uždavinio *„Padidinti regiono investicinį patrauklumą ir pagerinti verslui palankią aplinką“* įgyvendinimo. Įgyvendinus siūlomus 6 projektus padidės regiono investicinis patrauklumas ir bus sukurta palankesnė verslui aplinka ŠRFZ teritorijoje.

Projektų pareiškėjai ir vykdytojai yra atitinkamų regiono savivaldybių administracijos, tokį pasirinkimą nulemia Vietos savivaldos įstatymo 6 straipsnio 38 punkte nustatytos savivaldybių savarankiškosios funkcijos „sąlygų verslo ir turizmo plėtrai sudarymas ir šios veiklos skatinimas“ vykdymas, pagal 5 straipsnio 1 punktą atliekamas pagal Konstitucijos ir įstatymų suteiktą kompetenciją, įsipareigojimus savivaldybės bendruomenei ir šios interesais. Projekto Nr. 1.5 partneriais pasirinktos Šiaulių r. savivaldybės biudžetinė įstaiga *Šiaulių r. etninės kultūros ir tradicinių amatų centras,* nes projektas yrasusijęs su šio centro valdoma infrastruktūra,bei *Šiaulių r. turizmo ir verslo informacijos centras,* nes projektas yra susijęs su šio centro funkcijomis.Abi įstaigos savo veiklomis prisidės prie smulkiųjų verslininkų ir amatininkų kompetencijų centro įkūrimo Kuršėnų mieste.

6 lentelė. **Pažangos priemonės projektai**

|  |  |
| --- | --- |
| **Projekto pavadinimas** | **Projekto veiklos, pareiškėjai ir vykdytojai, partneriai**  |
| 1.1. Pastato, esančio adresu Žemaitijos g. 6A, Naujoji Akmenė, pritaikymas verslo bendradarbystės reikmėms | Bendradarbystės erdvės skirtos teikti viešąsias paslaugas SVV ir savarankiškai dirbantiems asmenims elektronikos inžinerijos, mechanikos inžinerijos, gamybos technologijų, statybos ir projektavimo, elektros inžinerijos, programavimo, robotikos bei automatizavimo paslaugų ir pan. srityse. Bus įrengtos: bendro darbo erdvės, aprūpintos kompiuterine, programine įranga produktų ar jų prototipų kūrimui, testavimui skirta įranga (bandymams prieš investuojant); mokymų, pasitarimų salės; bendrosios erdvės, administracinės patalpos ir kita veiklai reikalinga infrastruktūra.Specializacija: pramonės skaitmeninimas. Teikiant paslaugas numatoma bendradarbiauti su Akmenės LEZ veikiančiomis įmonėmis, Lietuvoje veikiančiais skaitmeninių technologijų kompetencijų centrais, aukštojo mokslo įstaigomis, kurių atstovai dalinsis savo patirtimi ir informacija apie situaciją rinkoje, naujus produktus ir technologijas, įmonių poreikius ir galimybes. Šios paslaugos aktualios ir Ventos pramoninėje teritorijoje ateityje įsikursiančioms įmonėms, kur infrastruktūra iki sklypų bus įrengta iš Teisingos pertvarkos fondo.*Projekto pareiškėjas ir vykdytojas – Akmenės rajono savivaldybės administracija. Partnerių projekte nenumatoma.* |
| 1.2. Bendradarbystės erdvės įkūrimas Joniškio rajono savivaldybėje | Projekto tikslas – sukurti palankią aplinką smulkus ir vidutinio verslo (toliau – SVV) steigimuisi per bendros infrastruktūros naudojimo iniciatyvas. Projekto metu bus atliktas esamų patalpų adresu Vilniaus g. 1, Joniškis pritaikymas bendradarbystės erdvei SVV ir savarankiškai dirbantiems asmenims.Specializacija: Joniškio r. sav. įkurta bendradarbystės erdvė padės tinkamai pristatyti regiono verslo dalyvius ir jų produktus, pasinaudojant skaitmeninėmis fotografavimo, vaizdo turinio kūrimo galimybėmis. Komercinė, produktų reklamos fotografija: fotografuojant produktus, siekiama pabrėžti jų privalumus, išskirtinumą ir kokybę. Tai gali būti maisto, drabužių, ar kitų produktų fotografavimas. Reklamos ir vaizdo turinio industrija: garso ir video įrašų studija. Verslas savarankiškai ar su specialistų pagalba galės pasiruošti nesudėtingus įrašus, įgarsins vaizdo / radijo reklamas ir pan.*Projekto pareiškėjas ir vykdytojas – Joniškio rajono savivaldybės administracija. Partnerių projekte nenumatoma.* |
| 1.3. Kelmės r. savivaldybės pramonės teritorijos Pagojo k. infrastruktūros įrengimas ir modernizavimas | Pramonės teritorijos (Uosių g., Pagojo k., Kelmės r. sav.) trūkumų pašalinimas. Planuojamos veiklos: gatvės atkarpos tarp Uosių g. 78, Pagojo k. ir Uosių g. 106 bei 112 esančių sklypų, modernizavimas; lietaus nuotekų tinklų, gatvės apšvietimo įrengimas; vandentiekio ir nuotekų tinklų įrengimas; sklypų Uosių g. 106 ir Uosių g. 112 išlyginimas ir išvalymas. *Projekto pareiškėjas ir vykdytojas – Kelmės rajono savivaldybės administracija. Partnerių projekte nenumatoma.*  |
| 1.4. Šeduvos versloparko įrengimas | Gamybinio / administracinio pastato (Šiaulėnų g. 41, Šeduva, Radviliškio r. sav.), skirto greitam pritaikymui individualiems smulkiojo ir vidutinio verslo poreikiams, statyba ir įrengimas. Ši verslo erdvė bus orientuota į su gamyba susijusias inovatyvias veiklas, pvz., IT vykdančias įmones, startuolius, siekiančius išbandyti naujas gamybos linijas ar technologijas.*Projekto pareiškėjas ir vykdytojas – Radviliškio rajono savivaldybės administracija. Partnerių projekte nenumatoma.* |
| 1.5. Smulkiųjų verslininkų ir amatininkų kompetencijų centro įkūrimas Kuršėnų mieste | Amatininkų kompetencijų centro, skirto teikti neformaliojo vaikų ir suaugusiųjų švietimo paslaugas (amatų, tautodailės srityse) ir viešąsias paslaugas atitinkamų sričių veiklą vykdančiam SVV, savarankiškai dirbantiems asmenims, ekonominę veiklą vykdančioms NVO ir tokią veiklą ketinantiems pradėti asmenims, sukuriant ar modernizuojant tam skirtą viešąją infrastruktūrą:1) Kuršėnų dvaro sodybos arklidėse (Ventos g. 11B, Kuršėnai) – įrengiant patalpas, skirtas dirbtuvėms, mokymų, pasitarimų salėms, maisto gaminimo, maitinimo paslaugų mokymui skirtą zoną, amatininkų gaminių ekspozicijoms ir pardavimui skirtas erdves, bendrąsias ir administracijai skirtas erdves, įsigyjant veiklai būtinus baldus, techniką ir įrangą;2) Kuršėnų dvaro sodybos šiaurės vakarų kumetyne (Ventos g. 15, Kuršėnai) – įrengiant bendradarbystės erdvę.Specializacija: Amatininkų kompetencijų centre, įkurtame Kuršėnų dvaro sodybos arklidės pastate, bus teikiamos neformaliojo švietimo paslaugos (amatininkystės mokymo programos); Verslo bendradarbystės erdvėje, įkurtoje Kuršėnų dvaro sodybos šiaurės vakarų kumetyno pastate, bus teikiamos konsultavimo, mokymo paslaugos NVO, bendruomenėms, amatininkams ir verslo subjektams (pvz., projektų inicijavimas, rengimas, įgyvendinimas, administravimas, konsultavimas (dėl projektų rengimo proceso nuo idėjos iki įgyvendinimo, administravimo), konsultavimas rinkodaros ir kt. klausimais). *Projekto pareiškėjas ir vykdytojas – Šiaulių rajono savivaldybės administracija. Projekto partneriai: Šiaulių r. etninės kultūros ir tradicinių amatų centras, Šiaulių r. turizmo ir verslo informacijos centras (TVIC).* |
| 1.6. Pramonės teritorijos vystymas ir verslo sąlygų gerinimas Kuršėnų mieste | Kuršėnų miesto pramonės teritorijos, išsidėsčiusios tarp Plytinės skg. ir Gamyklos g., trūkumų pašalinimas. Planuojamos veiklos: Pramonės g. ir Plytinės skg. modernizavimas bei Pramonės gatvės tęsinio statyba, Gamyklos g. modernizavimas sujungiant sklypus – Plytinės skg. 21A (0,7656 ha), Plytinės skg. 78 (2,0646 ha.) bei Gamyklos g. formuojamą sklypą (1,0131 ha), kartu įrengiant apšvietimo tinklus, vandentiekio ir nuotekų tinklus.*Projekto pareiškėjas ir vykdytojas – Šiaulių rajono savivaldybės administracija. Partnerių projekte nenumatoma.* |

**V SKYRIUS**

**PAŽANGOS PRIEMONĖS PROJEKTŲ ATRANKA**

Numatytas Pažangos priemonės *LT026-01-01-09 „Investicinės aplinkos ir verslo plėtros sąlygų gerinimas“* projektų atrankos **planavimo būdas**, kuris pagal Strateginio valdymo metodikos 135.2 papunktį taikomas projektams, kuriais įgyvendinamos Lietuvos Respublikos teisės aktuose nustatytos funkcijos ir veiklos, kurie priskirtini valstybės ar savivaldybių institucijoms, ar įstaigoms, ar jų kontroliuojamiems juridiniams asmenims ir kuriais tiesiogiai prisidedama prie pažangos priemonės įgyvendinimo bei joje numatytų rezultatų pasiekimo. Šios Pažangos priemonės projektų įgyvendinimą vykdys atitinkamos regiono savivaldybių administracijos, kurios pagal Vietos savivaldos įstatymo 6 straipsnio 38 punktą vykdo nustatytą savarankiškąją savivaldybių funkciją „sąlygų verslo ir turizmo plėtrai sudarymas ir šios veiklos skatinimas“.

**VI SKYRIUS**

**PAŽANGOS PRIEMONĖS PRISIDĖJIMAS PRIE HORIZONTALIŲJŲ PRINCIPŲ ĮGYVENDINIMO**

Lentelė Nr. 7

|  |  |  |
| --- | --- | --- |
| **Eil. Nr.** | **Horizontalieji principai**  | **Informacija apie pažangos priemonės prisidėjimą prie HP** |
| 1. | Darnaus vystymosi | Pažangos priemone *LT026-01-01-09 „Investicinės aplinkos ir verslo plėtros sąlygų gerinimas“* bus prisidedama prie horizontaliojo darnaus vystymosi principo išlaikymo, nes įgyvendinant Pažangos priemonę bus konkrečiais veiksmais, orientuotais į regiono investicinio patrauklumo didinimą ir verslui palankios aplinkos gerinimą, tiesiogiai prisidedama prie *Jungtinių Tautų Darnaus vystymosi darbotvarkės 2030[[40]](#footnote-40)* tikslų įgyvendinimo: 1) Jungtinių Tautų darnaus vystymosi 8 tikslo „*Skatinti tvarų, įtraukų ir darnų ekonomikos augimą, produktyvų įdarbinimą ir deramą darbą*“ bei šio tikslo įgyvendinimui skirto 8.2 uždavinio „*Pasiekti aukštesnį ekonomikos našumo lygį užtikrinant įvairinimą, technologijų modernizavimą ir naujoves, įskaitant dėmesio sutelkimą į didelės pridėtinės vertės ir darbui imlius sektorius*“ ir 8.3 uždavinio „*Skatinti į vystymąsi orientuotą politiką, remiančią gamybinę veiklą, deramų darbo vietų kūrimą, verslumą, kūrybingumą ir naujoves, remti labai mažų įmonių, mažųjų ir vidutinių įmonių formalizavimą ir augimą, įskaitant galimybę gauti finansines paslaugas*“; 2) Jungtinių Tautų darnaus vystymosi 9 tikslo „*Kurti atsparią infrastruktūrą, skatinti visa apimančią industrializaciją ir skatinti naujoves*“ bei šio tikslo įgyvendinimui skirto 9.1 uždavinio „*Kurti kokybišką, patikimą, tvarią ir atsparią infrastruktūrą, įskaitant regioninę ir tarpvalstybinę infrastruktūrą, skirtą ekonominei plėtrai ir žmonių gerovei didinti, sutelkiant dėmesį į prieinamą ir lygiateisę galimybę ja naudotis visiems*“. Įgyvendinant Pažangos priemonės projektus bus laikomasi Gairėse numatyto darnaus vystymosi principo įgyvendinimo reikalavimų: projekte negali būti numatyta veiksmų, kurie turėtų neigiamą poveikį darnaus vystymosi principui įgyvendinti.Įgyvendinamas Pažangos priemonės projektas skatins ekonominės, socialinės ir aplinkos sričių vystymosi balansą: 1) įrengiant naują ir modernizuojant esamą verslui palankią infrastruktūrą bus laikomasi aplinkos apsaugą ir statybas reglamentuojančių teisės aktų, numatyta atlikti planuojamos ūkinės veiklos poveikio aplinkai vertinimą pagal Lietuvos Respublikos planuojamos ūkinės veiklos poveikio aplinkai vertinimo įstatymą; 2) vykdant statybų, remonto ar įrengimų darbus bus imamasi priemonių nepakenkti aplinkai: mažinti triukšmą, dulkių ir teršalų išmetimą; 3) planuojama įsigyti įranga privalės atitikti ekonominio efektyvumo, tvarumo, ilgaamžiškumo ir tinkamos kokybės reikalavimus; 4) projektai prisidės prie ŠRFZ teritorijos aplinkos taršos mažinimo. |
| 2. | Lygių galimybių visiems  | Įgyvendinant Pažangos priemonės projektus bus laikomasi Gairėse numatyto lygių galimybių visiems principo įgyvendinimo reikalavimų: projektuose negali būti numatyta apribojimų, kurie turėtų neigiamą poveikį įgyvendinant moterų ir vyrų lygybės bei nediskriminavimo dėl lyties, rasės, tautybės, pilietybės, kalbos, kilmės, etninės priklausomybės, religijos ar įsitikinimų, tikėjimo, pažiūrų, negalios, sveikatos būklės, socialinės padėties, amžiaus, lytinės orientacijos ir kitais pagrindais principus. Vykdant komunikacijos ir informavimo veiksmus apie planuojamus ir įgyvendinamus projektus, turi būti užtikrinamas informacijos prieinamumas pagal individualius gyventojų poreikius – ji turi būti pateikiama prieinamais bendravimo būdais.Lygių galimybių visiems principas reikalauja paslaugų prieinamumo visiems asmenims užtikrinimo: sukurtos investicinės aplinkos ir verslo plėtrosinfrastruktūros prieinamumu naudosis visi Šiaulių regiono Pažangos priemonės projektų tikslinių grupių nariai, nepaisant jų lyties, tautybės, rasinės ar etninės kilmės, pilietybės, kalbos, religijos, tikėjimo, įsitikinimų ar pažiūrų, negalios, sveikatos būklės, socialinės padėties, amžiaus, seksualinės orientacijos ar kitų bruožų, bus sudarytos vienodos teisės ir galimybės naudotis Pažangos priemonės lėšomis sukurtomis paslaugomis ir kitais projektų rezultatais.Pagal Pažangos priemonę įgyvendinami ir įgyvendinti projektai privalės užtikrinti, kad nebūtų varžomos žmogaus teisės, neteikiamos privilegijos jokiems projektų įgyvendinimo dalyviams ir jokiems įgyvendintų projektų rezultatais besinaudojantiems asmenims. Projektų rezultatais bus privaloma užtikrinti vienodas galimybes visiems tikslinių grupių asmenims naudotis projektų bazėje sukurtomis paslaugomis bei šioms paslaugoms būtina infrastruktūra. Įgyvendinant Pažangos priemonės projektus bus privaloma atsižvelgti į neįgaliųjų, moterų ir vyrų, skirtingų amžiaus grupių, tautinių mažumų ir kitų grupių poreikius.  |
| 3. | Inovatyvumo | Įgyvendinant projektus prioritetas bus skiriamas modernioms, inovatyvioms technologijoms, siekiant teikti kokybiškesnes ir efektyvias investicinės aplinkos ir verslo plėtros infrastruktūros naudojimo paslaugas. Inovatyvumo principo įgyvendinimo bus siekiama ir šviečiant bei informuojant Šiaulių regiono gyventojus, gerinant jų naudojimosi projektais sukurta infrastruktūra kultūrą. |
| 4. | Reikšmingos žalos nedarymo | Įgyvendinant Pažangos priemonės projektus bus laikomasi Gairėse numatyto reikšmingos žalos nedarymo principo įgyvendinimo reikalavimų: neturi būti daroma reikšminga žala aplinkos tikslams, nustatytiems 2020 m. birželio 18 d. Europos Parlamento ir Tarybos reglamento (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088, 17 straipsnyje. Konkretūs projekto dėl reikšmingos žalos nedarymo aplinkos tikslams reikalavimai ir projekto atitiktį šiems reikalavimams pagrindžiantys dokumentai nurodomi Projekto atitikties reikšmingos žalos nedarymo horizontaliajam principui vertinimo reikalavimų apraše (Gairių 1 priedas). Pareiškėjas kartu su projekto įgyvendinimo planu RPPl administruojančiajai institucijai turi pateikti atitinkamas Deklaracijas. |

**VII SKYRIUS**

**IŠANKSTINĖS SĄLYGOS**

Pažangos priemonei *LT026-01-01-09 „Investicinės aplinkos ir verslo plėtros sąlygų gerinimas“* Gairėse pateikta išankstinė sąlyga – patvirtintos teritorinės strategijos, atitinkančios Europos Parlamento ir Tarybos reglamento (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės (Bendrųjų nuostatų reglamento), 29 straipsnio reikalavimus ir patvirtintose regionų plėtros planų pažangos priemonėse yra numatytos veiklos šioms strategijoms įgyvendinti.

Išankstinė sąlyga įgyvendinta – 2024–2029 m. Šiaulių regiono funkcinės zonos strategija patvirtinta Akmenės rajono savivaldybės tarybos 2024 m. rugpjūčio 26 d. sprendimu Nr. T-216 „Dėl 2024–2029 m. Šiaulių regiono funkcinės zonos strategijos patvirtinimo“, Joniškio rajono savivaldybės tarybos 2024 m. rugpjūčio 30 d. sprendimu Nr. T-136 „Dėl 2024–2029 m. Šiaulių regiono funkcinės zonos strategijos patvirtinimo“, Kelmės rajono savivaldybės tarybos 2024 m. rugpjūčio 29 d. sprendimu Nr. T-225 „Dėl 2024–2029 m. Šiaulių regiono funkcinės zonos strategijos patvirtinimo“, Pakruojo rajono savivaldybės tarybos 2024 m. rugpjūčio 22 d. sprendimu Nr. T-272 „Dėl 2024–2029 m. Šiaulių regiono funkcinės zonos strategijos patvirtinimo“, Radviliškio rajono savivaldybės tarybos 2024 m. rugsėjo 12 d. sprendimu Nr. T-447 „Dėl 2024–2029 m. Šiaulių regiono funkcinės zonos strategijos patvirtinimo“, Šiaulių miesto savivaldybės tarybos 2024 m. rugsėjo 5 d. sprendimu Nr. T-337 „Dėl 2024–2029 m. Šiaulių regiono funkcinės zonos strategijos patvirtinimo“ ir Šiaulių rajono savivaldybės tarybos 2024 m. rugsėjo 10 d. sprendimu Nr. T-278 „Dėl 2024–2029 m. Šiaulių regiono funkcinės zonos strategijos patvirtinimo“.

Be to, Pažangos priemone planuojami projektai tenkina Gairėse pateiktus kitus reikalavimus.

**VIII SKYRIUS**

**PAŽANGOS PRIEMONĖS STEBĖSENOS RODIKLIAI**

Lentelė Nr. 8

|  |
| --- |
| **Pažangos priemonės veiklų produkto rodikliai** |
| **Veiklos pavadinimas** | **Rodiklio kodas** | **Rodiklio pavadinimas, matavimo vienetas** | **Rodikliui pasiekti planuojama panaudoti pažangos lėšų suma, Eur** | **Siektinos rodiklio reikšmės** | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| **1. Šiaulių regiono investicinės aplinkos ir verslo plėtros sąlygų gerinimas**  | P.B.2.0076 | Integruoti teritorinio vystymo projektai (projektai) | **15 559 584** | **13 225 082** | **0 (2025)** | **6****(2029)** | Siektina rodiklio reikšmė apskaičiuota, vadovaujantis Gairių 2 priede pateikta stebėsenos rodiklio P.B.2.0076 aprašymo kortele. Skaičiuojama sumuojant įgyvendintus integruotus teritorinio vystymo projektus. |

Lentelė Nr. 9

|  |
| --- |
| **Pažangos priemonės rezultato rodikliai** |
| **Rodiklio kodas** | **Rodiklio pavadinimas, matavimo vienetas** | **Pradinė rodiklio reikšmė (metai)** | **Rodikliui pasiekti planuojama panaudoti pažangos lėšų suma, Eur** | **Siektinos rodiklio reikšmės** | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| **R.S.2.3040** | **Sukurtos arba atkurtos teritorijos, naudojamos ekonominei, rekreacinei ar turizmo paskirčiai (hektarai)** | **0****(2021)** | **15 559 584** | **13 225 082** | **0 (2025)** | **13,8****(2029)** | Siektina rodiklio reikšmė apskaičiuota, vadovaujantis Gairių 2 priede pateikta stebėsenos rodiklio R.S.2.3040 aprašymo kortele. Rodiklio reikšmė apskaičiuojama sudedant reikšmes (teritorijų plotus, ha). |
| **R.S.2.3039** | **Metinis konsoliduotų viešųjų paslaugų vartotojų skaičius (vartotojai per metus)** | **0****(2021)** | **0 (2025)** | **18 950****(2029)** | Siektina rodiklio reikšmė apskaičiuota, vadovaujantis Gairių 2 priede pateikta stebėsenos rodiklio R.S.2.3039 aprašymo kortele. Rodiklio reikšmė apskaičiuojama asmenų kiekį padauginant iš dienų, kada buvo teikiama paslauga, skaičiaus. |
| Šiaulių regiono plėtros tarybos administracijos direktorius |  |  |  | Viktoras Strups |
|  |  | *(parašas)* |  | *(vardas ir pavardė)* |

1. Regioninės pažangos priemonės 01-004-07-01-01 (RE) „Paskatinti regionų, funkcinių zonų, savivaldybių ir miestų ekonominį augimą pasitelkiant jų turimus išteklius“ finansavimo gairės, patvirtintos Lietuvos Respublikos vidaus reikalų ministro 2023 m. balandžio 4 d. įsakymu Nr. 1V-188 „Dėl Regioninės pažangos priemonės 01-004-07-01-01 (RE) „Paskatinti regionų, funkcinių zonų, savivaldybių ir miestų ekonominį augimą pasitelkiant jų turimus išteklius“ finansavimo gairių patvirtinimo“. [↑](#footnote-ref-1)
2. 2022-2030 m. Šiaulių regiono plėtros planas, patvirtintas Šiaulių regiono plėtros tarybos 2023 m. vasario 8 d. sprendimu Nr. ŠR/TS-6 „.Dėl 2022-2030 m. Šiaulių regiono plėtros plano patvirtinimo“. [↑](#footnote-ref-2)
3. 2022–2030 m. Regionų plėtros programa, patvirtinta Lietuvos Respublikos Vyriausybės 2022 m. birželio 29 d. nutarimu Nr. 713 „.Dėl 2022–2030 metų Regionų plėtros programos patvirtinimo“. [↑](#footnote-ref-3)
4. 2024–2029 m. Šiaulių regiono funkcinės zonos strategija, patvirtinta Akmenės rajono savivaldybės tarybos 2024 m. rugpjūčio 26 d. sprendimu Nr. T-216 „Dėl 2024–2029 m. Šiaulių regiono funkcinės zonos strategijos patvirtinimo“, Joniškio rajono savivaldybės tarybos 2024 m. rugpjūčio 30 d. sprendimu Nr. T-136 „Dėl 2024–2029 m. Šiaulių regiono funkcinės zonos strategijos patvirtinimo“, Kelmės rajono savivaldybės tarybos 2024 m. rugpjūčio 29 d. sprendimu Nr. T-225 „Dėl 2024–2029 m. Šiaulių regiono funkcinės zonos strategijos patvirtinimo“, Pakruojo rajono savivaldybės tarybos 2024 m. rugpjūčio 22 d. sprendimu Nr. T-272 „Dėl 2024–2029 m. Šiaulių regiono funkcinės zonos strategijos patvirtinimo“, Radviliškio rajono savivaldybės tarybos 2024 m. rugsėjo 12 d. sprendimu Nr. T-447 „Dėl 2024–2029 m. Šiaulių regiono funkcinės zonos strategijos patvirtinimo“, Šiaulių miesto savivaldybės tarybos 2024 m. rugsėjo 5 d. sprendimu Nr. T-337 „Dėl 2024–2029 m. Šiaulių regiono funkcinės zonos strategijos patvirtinimo“ ir Šiaulių rajono savivaldybės tarybos 2024 m. rugsėjo 10 d. sprendimu Nr. T-278 „Dėl 2024–2029 m. Šiaulių regiono funkcinės zonos strategijos patvirtinimo“. [↑](#footnote-ref-4)
5. Investuoti Šiauliuose (2024). https://globalus.siauliai.lt/investuoti/ [↑](#footnote-ref-5)
6. Akmenės laisvoji ekonominė zona (2024). https://akmenefez.lt/ [↑](#footnote-ref-6)
7. 1999 m. birželio 9 d. Lietuvos Respublikos Vyriausybės nutarimas Nr. 757 „Dėl Valstybinės reikšmės automobilių kelių sąrašo patvirtinimo“, https://www.e-tar.lt/portal/lt/legalAct/TAR.570A9BF4BF16/asr [↑](#footnote-ref-7)
8. Šiaulių prekybos, pramonės ir amatų rūmai (2024). https://rumai.lt/ [↑](#footnote-ref-8)
9. Šiaulių pramonininkų asociacija (2024). http://siauliai-pramone.lt/ [↑](#footnote-ref-9)
10. STEAM ugdymo srityje sąveikauja gamtos mokslų (S – Science), technologijų (T – Technology), inžinerijos (E – Engineering), menų (kūrybinių veiklų) (A – Arts) ir matematikos (M – Mathematics) mokslų elementai. [↑](#footnote-ref-10)
11. Šiaulių Simono Daukanto inžinerijos gimnazija (2024). Neformalusis ugdymas. https://www.daukantas.lt/index.php?sr=up&p=nef [↑](#footnote-ref-11)
12. Vilniaus universiteto Šiaulių akademija (2024). STEAM centras. https://www.sa.vu.lt/mokslas-ir-menas-visuomenei/vusa-steam-centras [↑](#footnote-ref-12)
13. Šiaulių rajono savivaldybės etninės kultūros ir tradicinių amatų centras (2024). https://www.kursenuamatucentras.lt/ [↑](#footnote-ref-13)
14. Valstybės duomenų agentūra (2024). Šiaulių apskrities švieslentė. https://osp.stat.gov.lt/lietuvos-regionai-2021/lietuvos-suskirstymas/siauliu-apskritis [↑](#footnote-ref-14)
15. Demografinės senatvės koeficientas – pagyvenusių (65 metų ir vyresnio amžiaus) žmonių skaičius, tenkantis šimtui vaikų iki 15 metų amžiaus metų pradžioje. *Šaltinis:* Valstybės duomenų agentūra (2024). Terminų žodynas. https://osp.stat.gov.lt/statistikos-terminu-zodynas [↑](#footnote-ref-15)
16. Socialinės pašalpos gavėjų skaičiaus dalis nuo gyventojų skaičiaus, % (vidutinis gavėjų sk. per mėnesį). *Šaltinis:* Lietuvos Respublikos socialinės apsaugos ir darbo ministerija (2024). https://socmin.lrv.lt/lt/veiklos-sritys/seima-ir-vaikai/socialine-parama-seimoms-ir-vaikams/statistika/ [↑](#footnote-ref-16)
17. **Pridėtinė vertė gamybos sąnaudomis** – produkcijos vertės ir tarpinio vartojimo skirtumas, pridėjus subsidijas ir atėmus gamybos mokesčius. Pridėtinė vertė (gamybos sąnaudomis) apskaičiuojama taip: pardavimų pajamos, pridėjus kitos veiklos pajamas (atėmus ilgalaikio turto pardavimo pajamas), pridėjus kapitalizuotą produkciją, pridėjus atsargų pasikeitimą per metus, atėmus prekių ir paslaugų pirkimą, pridėjus subsidijas bei atėmus mokesčius gaminiams ir gamybai. *Šaltinis:* Lietuva skaičiais (2023 m. leidimas). Įmonių statistika. <https://osp.stat.gov.lt/imoniu-statistika1> ). [↑](#footnote-ref-17)
18. **Apyvarta** (pardavimo pajamos) – ūkio subjekto per ataskaitinį laikotarpį pripažintos arba gautos pajamos pardavus prekes ir (arba) suteikus paslaugas, iš kurių atimtos grąžintų prekių pardavimo, nukainojimo, nuolaidų sumos. Neįskaitomos pajamos, kurios pelno (nuostolių) ataskaitoje parodomos, kaip kitos veiklos rezultatas, taip pat finansinės ir investicinės veiklos pajamos. Lietuva skaičiais (2023 m. leidimas). Įmonių statistika. <https://osp.stat.gov.lt/imoniu-statistika1> [↑](#footnote-ref-18)
19. Automobilių kelių su patobulinta danga dalis bendrame kelių tinkle. [↑](#footnote-ref-19)
20. Keleivių apyvarta viešuoju kelių transportu apskaičiuojama kaip keleivių skaičiaus ir atstumo (km) sandauga, matuojama keleivio kilometrais. [↑](#footnote-ref-20)
21. Gyventojų verslumas ir verslo konkurencingumas (subindeksas B). [↑](#footnote-ref-21)
22. Kviečiame investuoti ir kurti (plėsti) verslą Radviliškio rajone, Šeduvoje, paruoštoje daugiau nei 37 ha teritorijoje (2024). https://www.radviliskis.lt/galimybes-investuoti/ [↑](#footnote-ref-22)
23. Valstybės duomenų agentūra (2024). Veikiančių įmonių skaičius ir jose dirbančių darbuotojų pagal darbuotojų skaičiaus grupes apskrityse metų pradžioje. https://osp.stat.gov.lt/statistiniu-rodikliu-analize?hash=8259ee63-57f4-4c71-9dfd-4a8005126c56#/ [↑](#footnote-ref-23)
24. Klaipėdos verslo parkas (2024). Išnuomojamų patalpų specifikacijos. https://www.klaipedosversloparkas.lt/lt/m/patalpos/ [↑](#footnote-ref-24)
25. https://vilniustech.lt/linkmenu-fabrikas/103790 [↑](#footnote-ref-25)
26. Švietimo valdymo informacinė sistema (2024). Neformalus vaikų švietimas. https://www.svis.smm.lt/neformalus-vaiku-svietimas-2/ [↑](#footnote-ref-26)
27. Žemesnė reikšmė sporto kryptyje nulemta šios veiklos organizavimo specifikos Šiaulių m. sav. ir Joniškio r. sav., kur proporcingai daugiau vaikų dalyvauja NVŠ už mokyklos ribų nepriskiriamose veiklose (mokyklų būreliai ir specializuota sporto mokykla). [↑](#footnote-ref-27)
28. Nacionalinė švietimo agentūra (2022). XXI amžiaus kompetencijos: realybė ir būtinybė, 10 p. Projektas Nr. 09.4.1-ESFA-V 713-02-0001 „Profesinio mokymo ir mokymosi visą gyvenimą informacinių sistemų ir registrų plėtra“. https://www.nsa.smm.lt/projektai/wp-content/uploads/2022/09/09-27-XXI-amziaus-kompetencijos\_Vaivos.pdf [↑](#footnote-ref-28)
29. Radviliškio rajono savivaldybė (2024). Trečiojo amžiaus universitetas išskleidžia sparnus – nauji klausytojai buriasi Šeduvoje. https://www.radviliskis.lt/naujienos/treciojo-amziaus-universitetas-isskleidzia-sparnus-nauji-klausytojai-buriasi-seduvoje/ [↑](#footnote-ref-29)
30. Valstybės duomenų agentūra (2024). Apyvarta (pagal įmonių registracijos vietą ir dydžio grupes). https://osp.stat.gov.lt/statistiniu-rodikliu-analize?hash=13c4f450-b7dd-4331-a4f4-9875027b19e6#/ [↑](#footnote-ref-30)
31. Valstybės duomenų agentūra (2024). Pridėtinė vertė gamybos sąnaudomis (pagal įmonių registracijos vietą ir dydžio grupes). https://osp.stat.gov.lt/statistiniu-rodikliu-analize?hash=885b1969-2401-455b-ad78-4d9604a3e288#/ [↑](#footnote-ref-31)
32. Valstybės duomenų agentūra (2024). Grynasis pelnas, nuostolis (-) (pagal įmonių registracijos vietą ir dydžio grupes). https://osp.stat.gov.lt/statistiniu-rodikliu-analize?hash=b838ccfb-13e6-4006-978a-ebf97eaa117a#/ [↑](#footnote-ref-32)
33. Glaeser, E. L. (2010). Agglomeration Economics. <https://www.nber.org/system/files/chapters/c7977/c7977.pdf> [↑](#footnote-ref-33)
34. Šiaulių regiono plėtros tarybos 2024-06-26 sprendimas Nr. ŠR/TS-14 „Dėl projekto „Naujo gyvenamosios, komercinės ir visuomeninės paskirties kvartalo sukūrimas Naujosios Akmenės mieste“ pripažinimo regioninės svarbos projektu. https://e-tar.lt/portal/lt/legalAct/5b8f738033c011efbdaea558de59136c [↑](#footnote-ref-34)
35. Šiaulių rajono savivaldybės etninės kultūros ir tradicinių amatų centras (2024). Šiaulių rajono savivaldybės etninės kultūros ir tradicinių amatų centro veiklos. https://www.kursenuamatucentras.lt/index.php/apie-dvara/siauliu-rajono-savivaldybes-etnines-kulturos-ir-tradiciniu-amatu-centro-veiklos [↑](#footnote-ref-35)
36. Lietuvos Respublikos ekonomikos ir inovacijų ministerija (2024-06-03). A. Armonaitė pasirašė sutartį su karinės pramonės milžine „Rheinmetall“. https://eimin.lrv.lt/lt/ziniasklaidai/naujienos/a-armonaite-pasirase-sutarti-su-karines-pramones-milzine-rheinmetall/ [↑](#footnote-ref-36)
37. Lietuvos Respublikos ekonomikos ir inovacijų ministerija (2024-07-01). EIMIN: lengvinamos sąlygos stambiems investiciniams projektams. https://eimin.lrv.lt/lt/ziniasklaidai/naujienos/eimin-lengvinamos-salygos-stambiems-investiciniams-projektams/ [↑](#footnote-ref-37)
38. Demografinės senatvės koeficientas – pagyvenusių (65 metų ir vyresnio amžiaus) žmonių skaičius, tenkantis šimtui vaikų iki 15 metų amžiaus metų pradžioje. [↑](#footnote-ref-38)
39. Telešienė, A. (2022-10-04). KTU mokslininkė Audronė Telešienė: ar Lietuva sulauks demografinės žiemos? https://ktu.edu/news/ktu-mokslininke-audrone-telesiene-ar-lietuva-sulauks-demografines-ziemos/ [↑](#footnote-ref-39)
40. *Keiskime mūsų pasaulį: Darnaus vystymosi darbotvarkė iki 2030 metų*. Jungtinių Tautų rezoliucija, priimta Generalinės asamblėjos 2015 m. rugsėjo 25 d., A/RES/70/1, p. 14. Autentiškas vertimas, Vyriausybės kanceliarijos administracinis departamentas, 2015-12-22. https://osp.stat.gov.lt/darnaus-vystymosi-rodikliai [↑](#footnote-ref-40)